Els accionistes que representin almenys el tres per cent del capital social poden sol·licitar que es publiqui un complement a la convocatòria de la junta general ordinària, que inclogui un o més punts a l'ordre del dia, sempre que els punts nous vagin acompanyats d'una justificació o, si s'escau, d'una proposta d'acord justificada.
L'exercici d'aquest dret s'ha d'efectuar mitjançant una notificació fefaent, que s'ha de rebre al domicili social dins dels cinc dies següents a la publicació de la convocatòria.
El complement s'ha de publicar, com a mínim, amb quinze dies d'antelació a la data establerta per a la reunió de la junta.
La falta de publicació en el termini del complement és causa d'impugnació de la junta.
Els accionistes que representin almenys el tres per cent del capital social poden presentar, en el mateix termini assenyalat a l'apartat anterior, propostes fonamentades d'acord sobre afers ja inclosos o que s'hagin d'incloure a l'ordre del dia de la junta convocada.
La societat ha d'assegurar la difusió d'aquestes propostes d'acord i de la documentació que, si s'escau, s'adjunti entre la resta dels accionistes, de conformitat amb el que disposa la lletra d) de l'article anterior.
Els accionistes que representin almenys el cinc per cent del capital social poden sol·licitar que es publiqui un complement a la convocatòria de la junta general ordinària, incloent-hi un o més punts en l'ordre del dia, sempre que els nous punts estiguin acompanyats d'una justificació o, si s'escau, d'una proposta d'acord justificada.
L'exercici d'aquest dret s'ha d'efectuar mitjançant una notificació fefaent que s'ha de rebre en el domicili social dins dels cinc dies següents a la publicació de la convocatòria.
El complement s'ha de publicar amb quinze dies d'antelació com a mínim a la data establerta per a la reunió de la junta.
La falta de publicació en termini del complement és causa de nul·litat de la junta.
Els accionistes que representin almenys el cinc per cent del capital social poden presentar, en el mateix termini assenyalat a l'apartat anterior, propostes fonamentades d'acord sobre assumptes ja inclosos o que s'hagin d'incloure en l'ordre del dia de la junta convocada.
La societat ha d'assegurar la difusió d'aquestes propostes d'acord i de la documentació que si s'escau s'adjunti, entre la resta dels accionistes, de conformitat amb el que disposa la lletra d de l'article anterior.
La subscripció, pròrroga o modificació d'un pacte parasocial que tingui per objecte l'exercici del dret de vot a les juntes generals o que restringeixi o condicioni la lliure transmissibilitat de les accions o d'obligacions convertibles o canviables en les societats anònimes cotitzades ha de ser comunicada amb caràcter immediat a la mateixa societat i a la Comissió Nacional del Mercat de Valors.
A la comunicació s'hi ha d'adjuntar còpia de les clàusules del document en què consti, que afectin el dret de vot o que restringeixin o condicionin la lliure transmissibilitat de les accions o de les obligacions convertibles o canviables.
Una vegada efectuada qualsevol d'aquestes comunicacions, el document on consti el pacte parasocial ha de ser dipositat en el Registre Mercantil on la societat estigui inscrita.
El pacte parasocial s'ha de publicar com a fet rellevant.